กรุงไทยเชียร์ LTF-RMF
บลจ.กรุงไทย เชียร์ซื้อกองทุน RMF และ LTF หลังตลาดหุ้นดิ่ง 12.58% จากจุดสูงสุดของปี
28 ก.ค. 2558

บลจ.กรุงไทย เชียร์ซื้อกองทุน RMF และ LTF หลังตลาดหุ้นดิ่ง 12.58% จากจุดสูงสุดของปี 
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงไทย เปิดเผยว่า ขณะนี้ตลาดหุ้นไทยปรับลดลงมาแล้ว 12.58% จากจุดสูงสุดของปีนี้ที่ 1,615.89 จุด มาปิดตลาดที่ 1,412.55 จุด ในวันที่ 27 ก.ค. 2558 จึงถือเป็นจังหวะดีที่จะลงทุนหุ้นไทย โดยเฉพาะกองทุนรวมเพื่อการเลี้ยงชีพ (RMF) ที่มีนโยบายลงทุนหุ้นไทย และกองทุนรวมหุ้นระยะยาว (LTF) ซึ่งเป็นการลงทุนระยะยาว
“การที่ตลาดหลักทรัพย์ของไทยได้ปรับตัวลดลงมา ทำให้ค่าพี/อี (อัตราส่วนราคาต่อกำไร) กลับมาอยู่ในระดับที่ไม่แพง ประกอบกับผลประกอบการของกลุ่มธนาคารที่ได้ประกาศออกมานั้นดีกว่าที่คาดไว้ กลุ่มธนาคารน่าจะผ่านพ้นจุดต่ำสุดไปแล้ว”นางชวินดา กล่าว
นอกจากนี้ นางชวินดา ยังเชื่อว่า ผลประกอบการของบริษัทจดทะเบียนไทยยังคงมีศักยภาพที่จะเติบโตได้ ท่ามกลางความผันผวนที่เกิดขึ้น พร้อมทั้งมาตรการกระตุ้นเศรษฐกิจผ่านทางโครงสร้างพื้นฐานขนาดใหญ่จากทางภาครัฐ ภาวะอัตราดอกเบี้ยต่ำ และสภาพคล่องที่สูงทั่วโลก ยังคงทำให้ตลาดหุ้นไทยปรับตัวเพิ่มขึ้นได้ในช่วงครึ่งปีหลัง
“เป้าหมายดัชนีปีนี้อยู่ที่ 1,580 จุด ดังนั้น มีโอกาสที่จะได้รับผลตอบแทนในระดับที่ดีได้ไม่ยากเมื่อเทียบกับดัชนี ณ ปัจจุบัน”นางชวินดา กล่าว
ทั้งนี้ ข้อมูลจากบริษัท มอร์นิ่งสตาร์ รีเสิร์ช (ประเทศไทย) เมื่อวันที่ 24 ก.ค. 2558 ชี้ให้เห็นว่า กองทุน LTF มีผลดำเนินงานย้อนหลัง 6 เดือน ขาดทุนเฉลี่ย 5.87% โดยกองทุนที่ขาดทุนมากที่สุด คือ ไทยพาณิชย์หุ้นระยะยาว เอ็ม เอ ไอ อยู่ที่ลบ 12.19%
ขณะที่กองทุน RMF ที่มีนโยบายลงทุนในหุ้นไทย ที่มีผลขาดทุนมากที่สุด คือ ไทยพาณิชย์ SET 50 Index เพื่อการเลี้ยงชีพ อยู่ที่ลบ 10.88%